KIRJALLINEN KYSYMYS P-1327/01 esittäjä(t): Gary Titley (PSE) komissiolle. Eläinkokeet biolääketieteellisessä kädellisten tutkimuskeskuksessa BPRC:ssa.



Virallinen lehti nro 340 E , 04/12/2001 s. 0218 - 0219



KIRJALLINEN KYSYMYS P-1327/01 esittäjä(t): Gary Titley (PSE) komissiolle (25. huhtikuuta 2001) Aihe: Eläinkokeet biolääketieteellisessä kädellisten tutkimuskeskuksessa BPRC:ssa Yksi äänestäjäni on ottanut esille Alankomaissa sijaitsevan biolääketieteellisen kädellisten tutkimuskeskuksen BPRC:n (Biomedical Primate Research Centre), joka on ainoa tutkimuslaboratorio Euroopan unionin alueella, jossa käytetään simpansseja eläinkokeissa. Kädellisten erittäin puutteelliset olot tutkimuskeskuksessa ovat herättäneet yhä suurempaa huolta. Käsittääkseni BPRC on halukas parantamaan eläinten säilytystiloja, mutta väittää, että varojen puute on estänyt suurimuotoiset parannustoimet. Keskus saa rahoituksensa Euroopan komissiolta, teollisuudelta ja Alankomaiden hallitukselta. Voisiko komissio selvittää kantaansa kädellisiä käyttävien tutkimushankkeiden rahoitukseen BPRC:n kaltaisissa laitoksissa, joissa eläinten säilytystilat ovat todella huonot? Philippe Busquinin komission puolesta antama vastaus (18. kesäkuuta 2001) Parlamentin jäsen on varmasti tietoinen siitä, että kaikkea eurooppalaista tutkimustyötä, jossa käytetään eläimiä, koskee kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24 päivänä marraskuuta 1986 annettu neuvoston direktiivi 86/609/ETY(1). Jäsenvaltioiden on valvottava direktiivin soveltamista. Komissio on kiinnittänyt erityistä huomiota eläinten hyvinvointia koskeviin kysymyksiin yhteisön tutkimusohjelmissa. Yhteisön toimielinten sitoutuminen eläinten hyvinvointiin liittyvien velvoitteiden täyttämiseen tuodaan selkeästi julki Euroopan yhteisön tutkimusta, teknologista kehittämistä ja esittelyä tarkoittavia toimia koskevasta viidennestä puiteohjelmasta (1998-2002) 22 päivänä joulukuuta 1998 tehdyssä Euroopan parlamentin ja neuvoston päätöksessä 182/1999/EY(2). Tästä ohjelmasta rahoitettavaa eläimiä hyödyntävää tutkimusta, jossa käytetään eläinkokeita ja eläimillä tehtäviä testejä, on rajoitettu, ja tällaiset kokeet on mahdollisuuksien mukaan korvattava in vitro -menetelmillä tai muilla vaihtoehtoisilla menetelmillä. Kaikkien ehdotusten esittäjien on kuvailtava kolmen r:n (replacement, reduction and refinement eli korvaaminen, vähentäminen ja parantaminen) periaatteiden noudattamiseksi ja eläinten hyvinvoinnin suojelemiseksi sovelletut menettelyt. Lisäksi tästä ohjelmasta tuetaan laajalti tutkimusta, jonka tarkoituksena on kehittää vaihtoehtoja eläinkokeille. Elämänlaatua koskevassa ohjelmassa(3) on tehty järjestelmällisesti eettinen erityistarkastus kaikille ehdotuksille, jotka käsittelevät esimerkiksi muilla kädellisillä kuin ihmisillä suoritettavia kokeita tai siirtogeenisten eläinten luomista. Eettisen tarkastuksen paneelissa on mukana myös eläinsuojeluryhmien edustajia. Eettisessä tarkastuksessa varmistetaan, että kaikessa eläimiä käyttävässä tutkimustyössä noudatetaan direktiivin 86/609/ETY säännöksiä ja erityisesti sen 5 artiklaa. Lisäksi tutkimushankkeiden osallistujien on haettava asianmukaisen eettisen komitean hyväksyntä ennen tutkimustoiminnan aloittamista. Biolääketieteellinen kädellisten tutkimuskeskus (Biomedical Primate Research Centre, BPRC), joka sijaitsee yhteisön alueella mutta on yhteisöstä riippumaton, on sopimuksissaan sitoutunut täyttämään kaikki kansalliset oikeudelliset ja eettiset vaatimukset. Komissio aikoo edelleen täyttää eläinten hyvinvointiin liittyvät velvoitteensa laatiessaan ja toteuttaessaan seuraavaa puiteohjelmaa. (1) EYVL L 358, 18.12.1986. (2) EYVL L 26, 1.2.1999. (3) EYVL C 260, 18.8.1998.